SK Úradný vestník Európskej únie C 179/19

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 179/07)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1) . Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ΣΤΑΦΙΔΑ ΖΑΚΥΝΘΟΥ“ (STAFIDA ZAKYNTHOU)

ES č. EL/PDO/005/0493/12. 9. 2005

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ – ΔΙΕΥΘΥΝΣΗ ΒΙΟΛΟΓΙΚΗΣ ΓΕΩΡΓΙΑΣ, ΤΜΗΜΑ Π.Ο.Π., Π.Γ.Ε., Ε.Π.Π.Ε. (Ministerstvo poľnohospodárskeho rozvoja a potravín, Riaditeľstvo biologického poľnohospodárstva, oddelenie P.O.P., P.G.E., E.P.P.E. Adresa: Αcharnon 29, GR-101 76, Athènes Telefón: (30) 210 823 20 25 Fax: (30) 210 882 12 41 E-mail: yp3popge@otenet.gr

2. Skupina:

Názov: ΟΜΑΔΑ ΠΑΡΑΓΩΓΩΝ i) ΦΡΟΥΤΑ ΚΑΙ ΛΑΧΑΝΙΚΑ ΈΝΩΣΗΣ ΑΓΡΟΤΙΚΩΝ ΣΥΝΕΤΑΙΡΙΣΜΩΝ ΖΑΚΥΝΘΟΥ (ΚΟΡΙΝΘΙΑΚΗ ΣΤΑΦΙΔΑ) (Skupina pestovateľov i) Ovocie a zelenina, Únia roľníckych družstiev Zakynthosu (KORINTSKÉ HROZIENKA)) Adresa: Lomvardou 42, GR-291 00, Zakynthos Telefón: (30) 269 502 76 11/504 24 26 Fax: (30) 269 502 22 68 E-mail: easzakinthoy@aias.gr Zloženie: Výrobcovia/spracovatelia ( X ) Ostatní: ( )

3. Druh výrobku:

Trieda 1.6 – Ovocie, zelenina a obilniny v surovom stave alebo spracované

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Názov: „Σταφιδα Ζακυνθου“ (Stafida Zakynthou)

4.2. Opis: Stafida Zakynthou pochádzajú výlučne z hroznových bobuliek odrody Vitis corinthica, ktoré prešli procesom prirodzeného vysušenia na slnku.

Hlavné charakteristiky spracovaného produktu sú:

malá homogénna veľkosť bobuliek, ich priemer sa pohybuje od 4 do 8 milimetrov,

homogénna tmavá farba,

maximálny obsah tekutín neprevyšuje 18 % hmotnosti produktu,

bez zrniečok. Je možný výskyt do 2 % bobuliek s obsahom zrniečok.

Produkt je známy na európskych a svetových trhoch pod názvom „Zante currants“ a ponúka sa v týchto druhoch:

„small“ – „drobné“, s priemerom bobuliek od 4 do 7 milimetrov,

„medium“ – „stredné“, s priemerom bobuliek od 6 do 8 milimetrov, a

„blended“ – „miešané“, s priemerom bobuliek od 4 do 8 milimetrov.

4.3. Zemepisná oblasť: Produkt „ΣΤΑΦΙΔΑ ΖΑΚΥΝΘΟΥ“ (Stafida Zakynthou) sa vyrába a suší v kraji Zakynthos. Pestovateľská oblasť obsahuje 1 670 hektárov a predstavuje 10 % z celkového počtu roľníckej pôdy ostrova.

4.4. Dôkaz o pôvode: Členovia Skupiny pestovateľov i) Ovocie a zelenina Únie poľnohospodárskych družstiev Zakynthos (Korintské hrozienka) sú povinní zapísať svoje vinice do zoznamu založeného, vedeného a spravovaného inšpekčným orgánom. Pestovatelia musia odovzdávať produkty spracovateľovi uložené v očíslovaných škatuliach z umelej hmoty so schválenou špecifikáciou na prepravu potravín. Každá očíslovaná škatuľa prislúcha konkrétnemu pestovateľovi. Na účel zistenia produktu spracovateľ musí udržiavať archív očíslovaných zabalených škatúľ koncového produktu a očíslovaných uložených škatúľ z umelej hmoty.

4.5. Spôsob výroby:

Pestovanie

Korintské hrozienka na Zakynthose sa pestujú v radoch bez zavlažovania. Vinič sa prerezáva do pohárovitého tvaru. Medzi pestovateľskými technikami je „narezávanie“ dôležitý úkon, počas ktorého sa nareže kôra viniča. „Narezávanie“ sa nahrádza striekaním strapcov hrozna so zmesou príslušných fytoregulačných látok, ktoré sú schválené vnútroštátnymi právnymi predpismi a právnymi predpismi Európskej únie.

Zbieranie – sušenie

Plody sa zbierajú ručne, keď bobuľky získajú typickú tmavú farbu, charakteristickú cukornatosť a strapce sa ľahko odlamujú. V ten istý deň sa vyzbierané hrozno necháva na slnku, uložené na papieri alebo na umelohmotných sieťach, na osobitných, na to určených miestach. Na sušenie sa nepoužívajú žiadne chemické látky, ktoré by tento proces urýchľovali. Po ukončení procesu sušenia na tom istom mieste sa strapce jemne trú pomocou plastických hrabiel tak, aby sa bobuľky oddelili od stoniek. Následne pestovatelia ukladajú produkt do skladov.

Zhromažďovanie a skladovanie

Zhromažďovanie produktu sa začína v prvej dekáde septembra. Produkt sa vyvezie zo skladov, preoseje, a predloží spracovateľovi na uskladnenie. V skladovacích zariadeniach spracovateľa zostáva produkt až do svojho spracovania.

Spracovanie

Spracovanie vysušeného produktu zahŕňa:

— odstránenie veľmi malých bobuliek, zlepených bobuliek, častí stoniek a iných látok pochádzajúcich z viniča.

— Rozdelenie produktu do kategórií „drobné“ – „small“, „stredné“ – „medium“ alebo „miešané“ – „blended“.

— Umývanie bobuliek, pri ktorom sa používa len čistá voda.

— Celkové odstránenie povrchovej vlhkosti na bobuliach (vysušenie). Toto sa dosahuje nasmerovaním atmosferického vzduchu na výrobnú linku.

— Odstránenie iných cudzích telies a záverečná kontrola produktu.

Balenie a ochrana pred hmyzom

Spracovateľ balí koncový produkt do uzavretých balení s obsahom od 0,2 kg do 1 kg, ktoré sú určené pre maloobchod a do uzavretých papierových škatúľ s obsahom od 10 do 15 kg určených pre veľkoobchod. Pred odoslaním nákladu do obchodnej siete sa produkt odhmyzí.

4.6. Spojenie: Pestovanie Korintských hrozienok na ostrove Zakynthos sa začalo na začiatku 16. storočia a rýchlo sa rozšírilo po celom ostrove pod patronátom Benátčanov. Na základe ich vynikajúcej kvality sa zvýšil ich dopyt v celej Európe.

Odvtedy až do dnes mal vysoký dopyt za následok pestovanie hrozna v takom rozsahu, že tvorí hlavnú časť poľnohospodárskej produkcie ostrova a hrá zásadnú úlohu v hospodárstve ostrova.

Vynikajúca kvalita produktu je výsledkom osobitných klimatických podmienok a kvality pôdy na ostrove a hlavne na miestach pestovania, ako aj spôsobu sušenia a spracovania.

Vápencová pôda a jej alkalická reakcia na ostrove Zakynthos, absencia jarných mrazov, veľký slnečný svit a vysoká teplota vzduchu v období od mája do júla a minimálne zrážky v mesiacoch júl – august, prispievajú k vysokému obsahu cukru v produkte a k výraznej a charakteristickej sladkej chuti. Okrem toho prispievajú k udržiavaniu malej homogénnej veľkosti bobuliek a zvyšujú v nich obsah prírodných farbív a tým dodávajú koncovému produktu homogénnu tmavú farbu.

Vysoká priemerná teplota vzduchu v kombinácii s trvaním severných vetrov počas obdobia sušenia napomáhajú k dosiahnutiu želaného stupňa vysušenia bobuliek v potrebnom čase a to len vystavením na slnku a bez použitia pomocných látok.

Spôsob pestovania, ktorý je prispôsobený dokonalému využitiu klimatických podmienok a pôdy, ktoré sa vyskytujú v oblasti, pozorné a jemné nakladanie s produktom počas zbierania, sušenia, spracovania a dôkladná kontrola počas celého tohto procesu zabezpečujú výnimočné a kvalitné charakteristiky produktu a bezpečnosť spotrebiteľa.

4.7. Kontrolný orgán:

Názov: Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) – AGROCERT (Organizácia overenia a kontroly poľnohospodárskych produktov (O.P.E.G.E.P.) – AGROCERT Adresa: Androu 1 & Patission, GR-112 57, Athènes Telefón: (30) 210 823 12 77 Fax: (30) 210 823 14 38 E-mail: agrocert@otenet.gr





Názov: Νομαρχιακή Αυτοδιοίκηση Ζακύνθου, Δ/νση Αγροτικής Ανάπτυξης (Krajská samospráva Zakynthosu, Správa poľnohospodárskeho rozvoja) Adresa: Diikitirio, GR-291 00, Zakynthos Telefón: (30) 269 504 93 41 Fax: (30) 269 504 83 12 E-mail: u14804@minagric.gr

4.8. Označenie: V baleniach sa povinne uvádza označenie „ΣΤΑΦΙΔΑ ΖΑΚΥΝΘΟΥ (ΠΟΠ)“ [STAFIDA ZAKYNTHOU (POP)]. Toto označenie sa musí napísať na schematickom zobrazení ostrova v mierke 1:300 000. Písmená musia byť aspoň dvakrát hrubšie, ako sú ostatné nápisy na obale.

Na baleniach musia byť uvedené aj označenia určené vnútroštátnymi právnymi predpismi a právnymi predpismi Európskej únie.

Na papierových škatuliach, ktoré sú určené pre veľkoobchod, treba povinne uviesť druh produktu jedným z označení „small“ alebo „medium“, alebo „blended“ alebo jeho prekladom.

(1) Ú. v. EÚ L 93, 31.3.2006, s. 12.